
A gyermekek motivációforrása az alapfokú művészeti iskolák klasszikuszenei hangszeres szakjain

Egy 2020-2021 tanévben végzett kutatás (Bidoul, 2021) kimutatta, hogy Magyarországon az
alapfokon dolgozó zongoratanárok (N=120) egyik leggyakoribb problémája, amellyel
szembesülnek munkájuk során, a tanulók kitartásának hiánya, a magas fokú lemorzsolódás.
Ebből kifolyólag egy hatékonyabb zeneoktatási rendszer eléréséhez előrevivő lépésnek
bizonyult megvizsgálni, milyen motivációs eszközöket használnak a klasszikus zenét oktató
kollégák, és a tapasztalataik alapján, melyek azok a tényezők, amelyek benntartják a
tanulókat a zeneiskolában az alapvizsgáig vagy tovább.
A pályázat alapjául szolgáló kutatás két lépcsőben (kvantitatív és kvalitatív vizsgálat
keretében) valósult meg. Online kérdőíves formában szólította meg a magyarországi
alapfokú művészeti iskolákban oktató klasszikuszenei hangszeres szakos tanárokat
(N=206). A mérőeszköz 66 kérdésből állt, és a vizsgálat 2022-2023 tanévre vonatkozóan
gyűjtött adatokat. Ezzel párhuzamosan az Oktatási Hivataltól elkérve az elérhető tanulói
létszám adatokat hangszerre és évfolyamra bontva, egy kimutatás készült az elmúlt 18 év
lemorzsolódási arányairól. A kutatás második (kvalitítav) fázisában öt olyan pedagógussal
készült interjú, akinek a vizsgált tanévben záróvizsgázó tanítványa volt.
A kérdőíves adatelemzés során kirajzolódott egyfelől a tanárok felvételi és oktatásszervezési
szokásokkal, követelményrendszerekkel és értékelési módszerekkel kapcsolatos attitűdje
tanszakonkénti bontásban. Másfelől értékes információkkal szolgált a legrégebb óta
hangszert tanuló, de a zenei pályát nem célzó fiatalok hátterét, zenélési szokásait és
attitűdjét illetően tanári nézőpontjából. Az interjúelemzések rávilágítottak arra, melyek azok
közös pontok az öt különböző pedagógusszemélyiségnél, amelyek hatással vannak arra,
hogy tanítványaik kitartóbbak legyenek.
A kutatás eredményeinek függvényében a dolgozat összegző része javaslatokat tesz arra,
hogy tanári, intézményi és rendszer szinten melyek a lehetséges megoldások a
lemorzsolódás csökkentésére, különösképpen azért, hogy a felnövekő generáció
kamaszként is megtapasztalhassa az aktív zenélés számtalan előnyeit.



